Chi Jesús ypaꞌttɨgɨɨy ma je cögop huɨdibɨ xɨɨjɨp Olivos.
Com jabom jopyñɨ Jesús yquidacy jadügꞌoc ma Dios ytɨjc.
Chi mayjäy ñimiinɨ.
Chi yꞌixtacy,
e chi ytɨgɨɨy yajꞌixpɨjcpɨ.
Je jäy ajcxy huɨdibɨ Dios ycötujcɨn yajꞌixpɨjcp etz je fariseojäy ajcxy mɨɨdmiiñ tüg töxyjäy ma Jesús huɨdibɨ anajty tɨ ytundɨgooy mɨɨd huingbɨ yëydɨjc.
Chi ajcxy pɨdacy cujcꞌamy ma je mayjäy.
Chi ajcxy nɨmay Jesús:
―Huindzɨn,
jadayaabɨ töxyjäy huingbɨ yëydɨjc mɨɨd tɨ ytundɨgoy.
Moisés ytɨyꞌajt ɨɨch ajcxy xyñajtzꞌaneꞌmɨy jecyꞌajty co yajtzaagögädzɨpy jada jaduꞌmbɨ töxyjäy.
¿Nej miich mꞌocmɨnambɨ?
Jaduꞌn ajcxy nɨmay co anajty ajcxy oc-huinmaꞌñꞌixaꞌñ.
Hueꞌ anajty ajcxy ixtaayb nej jëbɨ huaad yajpocycäy Jesús.
Chi Jesús yhuindacy,
chi jadaꞌ ytɨgɨɨy jaaybɨ mɨɨd ycɨ̈huäx naaxcɨ́xy.
Com jeꞌ anajty ajcxy chachyajꞌamɨdooyb,
chi Jesús ytɨnayɨ̈gy.
Chi ajcxy nɨmay:
―Pɨn jäy ji ma miich ajcxy caꞌ ti pocy mɨɨdɨty,
huen yɨꞌ jayɨjp tzaagäch jada töxyjäy.
Chi Jesús yhuindacy jadügꞌoc.
Chi ytɨgɨɨy jaaybɨ jadügꞌoc naaxcɨ́xy.
Co ajcxy jaduꞌn ayuc yajhuinjɨhuɨydaayɨ,
chi ajcxy ooy chöyduñ,
com yjɨhuɨy ajcxy ypocy.
Chi ajcxy yjɨhuäctay.
Chi je mɨjjäydɨjc ajcxy ñaybattzondayɨ.
Jesús yhuɨꞌmɨɨy nimetz mɨɨd je töxyjäy huɨdibɨ jɨm anajty tɨnaayb huingon.
Chi Jesús yhuäccugɨy jadügꞌoc nɨmay je töxyjäy jadaꞌ:
―¿Ma ajcxy je jäy?
¿Caꞌ ni pɨn tɨ xychaachytuñ mɨɨd mbocy ycɨxpɨ?
Chi je töxyjäy yꞌadzooy:
―Huindzɨn,
caꞌ ni pɨn.
Chi Jesús ymɨnañ:
―Ni ɨɨch miich ngatzaachytunɨpy mɨɨd mbocy ycɨxpɨ.
Nɨcx,
e caꞌ mꞌocjacpocytuunɨp.